# Etelä-Savon uuden maakuntaohjelman valmistelu käyntiin

Maakuntahallitus päätti tammikuussa 2021 käynnistää Etelä-Savon maakuntaohjelman 2022-2025 valmistelun tuoreen Etelä-Savo 2030 -maakunta-strategian linjausten pohjalta. Valmisteluprosessi etenee työ- ja elinkeinoministeriön ohjeistuksen mukaisesti siten, että maakuntavaltuusto voi hyväksyä uuden ohjelman vuoden 2021 viimeisessä kokouksessa.

Maakuntaohjelma sisältää maakunnan mahdollisuuksiin, tarpeisiin ja erityispiirteisiin perustuvat kehittämisen tavoitteet, maakunnan kehittämisen kannalta keskeisimmät kehittämiskokonaisuudet ja muut toimenpiteet tavoitteiden saavuttamiseksi. Maakuntaohjelma valmistellaan yhteistyössä valtion viranomaisten, kuntien, korkeakoulujen ja oppilaitosten sekä alueiden kehittämiseen osallistuvien yhteisöjen, maakunnan asukkaiden ja yritysten kanssa.

Tuore maakuntastrategia linjaa ohjelman painotukset. Maakuntavaltuusto hyväksyi vuoden 2020 aikana laajassa yhteistyössä valmistellun *Etelä-Savo 2030 -maakuntastrategian* marraskuussa. Maakuntaohjelman laadinta käynnistetään tuoreen strategian linjausten pohjalta. ***Metsä****,* ***vesi,******ruoka*** – niihin perustuviin luonnonvaroihin, erityisosaamiseen ja kestävään elinkeinotoimintaan Etelä-Savon kasvu ja elinvoima rakentuu tulevinakin vuosina.

Maakuntaohjelma konkretisoi strategian tavoitteet lähivuosien kehittämistoimiksi. Toimenpiteitä tullaan kohdentamaan ennen muuta strategian tavoitteita tukevan toimintaympäristön kehittämiseen:

*Hyvinvoivat ihmiset ja hyvä ympäristö*

*Uudistuvat elinkeinot ja älykäs erikoistuminen*

*Hyvä fyysinen ja digitaalinen saavutettavuus*

*Tuloksellinen oma tekeminen ja yhteistyö.*

Maakuntaohjelma valmistellaan vuorovaikutteisessa, kaikille osapuolille avoimessa ja osallistavassa prosessissa. Ohjelman sisältövalmistelu tehdään edeltävän strategiatyön tapaan olemassa olevien yhteistyöverkostojen pohjalta osallistavilla yhteistyömenettelyillä. Ohjelmasisältöä tuotetaan myös muissa maakuntaliiton sekä viranomaisten ja muiden sidosryhmien työprosesseissa ja eri tarpeisiin kootuilla yhteistyöfoorumeilla. Maakuntaliiton johdolla tehtävä maakunnallinen ennakointityö kytketään myös tiiviisti osaksi ohjelmavalmistelua. Valmistelussa otetaan huomioon myös valtakunnalliset aluekehittämisen linjaukset.

Maakuntaohjelmasta tehdään lakisääteinen ympäristövaikutusten arviointi ja sen pohjalta laaditaan ympäristöselostus.

Lisätietoja antaa: *ohjelmapäällikkö Jyrki Kuva, 040 - 757 6698; jyrki.kuva@esavo.fi*